
,,Egy kis bonjour messzire visz." - Párizs filmturizmusa az Emily Párizsban c. sorozat vonatkozásában

Kulcsszavak: Tematikus utak; utazási motiváció; nemzetközi filmipar
A Tudományos Diákköri dolgozat tárgya Párizs filmturizmusa, valamint az Emily Párizsban című Netflix sorozat bemutatása és elemzése volt.
A filmturizmus egy rendkívül szűk terület a turizmuson belül, de igazán egyedi és fontos, mert egyre népszerűbbé válik. Az elemzés során a filmturizmus fogalmát, jellemzőit, valamint a pozitív és negatív hatásai lesznek ismertetve. A dolgozat gócpontokat is bemutat, illetve a sorozat helyszíneit és kínálati elemeit is részletezi.
Az elemzést követően a fókusz Párizsra terelődik, ahol a helyi filmstúdió kerül megemlítésre. Mindezeken kívül filmforgatási adatok is bemutatásra kerülnek. A dolgozat arra is rávilágít, hogy milyen a kapcsolat a filmipar, a kreatív ipar és az irodalom között. Ebben a részben a Disney filmek, Disneyland és a Párizsban készült filmek is szerepet kapnak.
A dolgozat középpontjában az Emily Párizsban sorozat áll. A kutatás célja, hogy feltárja a sorozat népszerűségét, valamint összegyűjtse a keresleti és kínálati elemeit. Elemzésre kerülnek a nézettségi adatok, a tematikus séták lehetőségei, a promóciós termékek, és a sorozattal együttműködő cégek is.
A dolgozat primer kutatással is kiegészül, amelyben egy kérdőíves lekérdezés és szakmai mélyinterjúk is megvalósulnak. A kérdőív kitöltőitől megtudjuk, hogy ismerik-e a sorozatot, és igénybe vennének-e tematikus utakat. A 135 főből 52,6% látta a sorozatot, és a legtöbben 10 pontra értékelték egy 10-es skálán. A mélyinterjúk során egyértelműen világossá vált, hogy az utazási irodák nyitottak a tematikus utakra. Az utazási irodák hangsúlyozták, hogy a vendég az első, így, ha valaki sorozattal kapcsolatos utat szeretne, azt meg is valósítják a jövőben.
Összegzésként elmondható, hogy az Emily Párizsban egy jó sorozat, amely vonzza a fiatalokat, és utazásra ösztönözheti őket. A sorozat a mindennapi életet mutatja be, így a nézők jobban azonosulnak a főszereplő karakterével.
Végül megállapítható, hogy a sorozat és a filmturizmus egyaránt fejlődik, és számos lehetőség rejlik bennük, amit ki kell aknázni. A primer kutatás eredményei is azt mutatják, hogy fényes jövő vár a sorozatra és a filmturizmusra is.



